Lewenslank vir man wat vriendin vermoorArgieffoto ter illustrasie. (Foto: Unsplash) ’n 39-jarige man wat sy lewensmaat vermoor het, is in die hooggeregshof in Johannesburg tot lewenslange tronkstraf gevonnis. Thabo Raymond Maake het dae voor Thokozile Sinah Kubheka se dood haar in die teenwoordigheid van haar ma en 12-jarige dogter gedreig dat hy haar gaan doodmaak. Haar liggaam is op 10 Julie 2020 in die paar se huis aangetref. Daar was ’n tou om haar nek vasgebind. Phindi Mjonondwane, woordvoerder van die Nasionale Vervolgingsgesag (NVG) in Gauteng, sê Maake is tot drie jaar tronkstraf gevonnis op aanklag van kwaadwillige saakbeskadiging, 12 maande tronkstraf vir aanranding met die doel om ernstig te beseer en lewenslange tronkstraf vir moord. Die vonnisse sal gelyklopend uitgedien word. Kubheka was in ’n gewelddadige verhouding met Maake. “Twee maande voor Kubheka se dood het die skuldige na die oorledene se ouerhuis gegaan en Kubheka en haar sibbe se klere en ander besittings aan die brand gesteek,” sê Mjonondwane. Op die dag van Kubheka se dood het Maake haar erg aangerand, ten aanskoue van een van Kubheka se vriende. Die vriend het Kubheka se familie omtrent die voorval ingelig. “Die familie het Kubheka probeer bel, maar kon haar nie in die hande kry nie. Hulle het Maake opgespoor waar hy saam met sy vriende by ŉ karwassery rondgehang het. Hulle wou by hom weet waar Kubheka is, maar hy het verskeie verduidelikings aan hulle gegee. Die skuldige het die sleutels van die paar se huis aan die familielede oorhandig en daarna na sy ouerhuis gevlug.” Dit is toe dat die familielede Kubheka se liggaam op die grond in die huis aangetref het. “Maake is in sy ouerhuis in hegtenis geneem, waar hy onder die bed weggekruip het.” Staatsaanklaer adv. Patric Mkhari het ter verswaring van Maake se vonnis aangevoer dat grusame dade van geweld teen vroue – soos in hierdie saak – nie ongestraf kan bly nie. Hy het ook ŉ slagoffer-impakverklaring van die oorledene se dogter ingedien. In die verklaring sê die dogter sy is hartgebroke om haar ma, wat haar versorger was, te moes verloor. Met die oplegging van die vonnis het die regter aangevoer dat Maake nie voldoende buitengewone omstandighede kon lewer ter versagting van sy vonnis nie.